
Etablering av odontologi som nytt utdannings- og forskningsfelt ved Universitetet i Tromsø

Bakgrunn

Universitetsdirektøren har fått oversendt utredningen Programplan for studieprogrammet til mastergrad i odontologi fra Det medisinske fakultet (vedlegg 1). Programplanen ble behandlet av fakultetsstyret den 16.10.03. Fakultetsstyret gjorde følgende vedtak:


1. Fakultetsstyret anbefaler at Programplan for studieprogrammet til mastergrad i odontologi godkjennes.

2. Fakultetsstyret presiserer at det ikke er tatt stilling til om de tilførte ressurser er tilstrekkelige for gjennomføring av programplanen.

I denne styresaken ber universitetsdirektøren styret ta stilling til de faglige og økonomiske rammene for dette studiet og samtidig fastsette opptaksrammen for studieåret 2004-2005. Den endelige studieplanen med emnebeskrivelser har Det medisinske fakultetet selv kompetanse til å vedta. 

Kort tilbakeblikk og noen forutsetninger for etablering av tannlegeutdanning ved Universitetet i Tromsø

Forslaget om etablering av en tannlegeutdanning i Tromsø ble lansert for mer enn 30 år siden da rapporten Innstilling om behov og muligheter for utdannelse av tannleger i Tromsø fra 1970 ble lagt fram. På dette tidspunktet ble ikke utdanningen en realitet. En økende mangel på tannleger de senere årene, særlig innen offentlig sektor og i distriktene, satte etablering av tannlegeutdanning på dagsorden igjen.  I 1999 kom Utredning om tannlegebehov i Norge og tannlegeutdanning i Tromsø. Det er i hovedsak disse to utredningene som ligger til grunn for at Stortinget i revidert nasjonalbudsjett høsten 2002 gav Universitetet i Tromsø klarsignal til oppstart av tannlegeutdanning. 

Det er klare nasjonale forventninger til at et odontologisk studium ved Universitetet i Tromsø skal være et alternativ til de etablerte odontologiske studiene ved Universitetet i Bergen og Universitetet i Oslo. Studiet skal bidra til en landsdekkende og jevnere fordeling av tannleger og spesialister, og i tillegg avhjelpe den generelle tannlegemangelen i landet generelt og Nord-Norge spesielt. Dette er tenkt ivaretatt gjennom spesielle opptakskvoter for søkere fra Nord-Norge og søkere med samisk bakgrunn. Videre er det uttrykt at odontologistudiet ved Universitetet i Tromsø skal vektlegge oppgavene innen offentlig tannhelsetjeneste spesielt. 

Utredningen Programplan for studieprogrammet til mastergrad i odontologi 

Det medisinske fakultet har valgt å gi utredningen navnet Programplan for studieprogrammet til mastergrad i odontologi. Universitetsdirektøren vil heretter omtale denne som utredningen. Programplan er et begrep som ikke er i bruk innenfor det studieadministrative ansvarsområdet ved Universitetet i Tromsø. Komiteen har sannsynligvis valgt å bruke et slikt begrep fordi utredningen gir en beskrivelse av områder som vil være naturlig å ta inn i en studieplan. 

Vedlagte utredning er meget grundig og gir en god beskrivelse av planene for odontologistudiet ved Universitetet i Tromsø. Utredningen gir også en god oversikt over det faglige innholdet, organisering og oppbygging av studiet. Den foreliggende planen for mastergradsstudiet i odontologi er utarbeidet i samsvar med nasjonale og internasjonale anbefalinger og retningslinjer for utdanning av tannleger. Planen tar videre hensyn til de føringer som ligger til grunn for oppbygging av odontologiutdanning ved Universitetet i Tromsø, slik som integrering av fagene odontologi og medisin, vektlegging av den offentlige tannhelsetjenestens oppgaver og ansvar, samt utplassering av studenter i praksis ved offentlige klinikker. Nærhet til Norsk telemedisinsk senter og et odontologisk kompetansesenter i Tromsø vektlegges også i oppbyggingen av studiet. Planen er i tillegg utformet i tråd med føringene som følge av Kvalitetsreformen.

I utredningen er visjonen, målsettingene og strategier for et odontologistudium ved Universitetet i Tromsø beskrevet. Det blir i tillegg til organisering av studiet, krav til opptak,  pedagogisk profil, intern og ekstern praksis, internasjonalisering, beskrivelse av hvilke kvalifikasjoner en student skal inneha etter fullført studium, evaluering og avsluttende eksamen også redegjort for regionale forhold som har betydning for etableringen av odontologistudiet i Nord-Norge.

Organisasjonsmessig innplassering

Det foreligger et forslag om at utdannings- og forskningsfeltet odontologi skal organiseres som en egen faglig enhet, Institutt for klinisk odontologi, ved Det medisinske fakultet. Undervisningen skal være tverrfaglig organisert. Samfunnsodontologi vil inngå som en integrert del av klinisk odontologi og ha ansvar for samfunns- og adferdsrelaterte fag. Oral helse skal sees som en integrert del av generell helse i et helhetlig perspektiv. For å følge opp denne intensjonen vil de første to studieårene være felles med profesjonsstudiet i  medisin. Samarbeid med tannpleierstudenter skal vektlegges og det er inngått et samarbeid med Høgskolen i Tromsø, som tilbyr denne utdanningen.

Klinikkfunksjoner og samarbeid med eksterne institusjoner

Den kliniske delen av studiet skal etableres i nært samarbeid med og samlokaliseres med Regionalt kompetansesenter for Nord-Norge, som etableres for å styrke det odontologiske fagmiljøet i landsdelen. Kompetansesenteret skal bygges og drives av Troms fylkeskommune. Odontologiutdanningen skal utnytte samlokaliseringen med et odontologisk kompetansesenter (spesialistklinikk) for Nord-Norge. Dette gjelder både kliniske aktiviteter, spesialistutdanning, undervisning og forskning. Den odontologiske universitetsklinikken skal også bygges av Troms fylkeskommune. Nærmere opplysninger finnes i vedlegg 4, brev datert 11.02.03 fra Universitetet i Tromsø til Utdannings- og forskningsdepartementet. Universitetet skal leie undervisningslokaler inkludert klinikk hos fylkeskommunen.

Den telemedisinske kompetansen i Tromsø skal utnyttes, utvikles og integreres. En viktig del av den kliniske opplæringen vil også foregå ved distriktstannklinikker i landsdelen.

Budsjettramme

I brev av 19.06.03 fra universitetsdirektøren til Det medisinske fakultet gjøres det rede for den foreløpige budsjettrammen for mastergradsstudiet i odontologi (vedlegg 2). I brevet angis planlagt budsjettramme for alle år inntil studiet er fullt utbygd, og hvilke kostnader som skal dekkes innenfor rammen. Foreløpig budsjettramme er fastsatt til 54 mill, eller 270 000 per studieplass. I notat til Det medisinske fakultet datert 6.10.03 ber universitetsdirektøren at studiet planlegges innenfor de økonomiske rammene som er stilt til disposisjon (vedlegg 3) . 

Opptak 
Det foreligger et forslag om at Universitetet i Tromsø skal ta opp de første studentene til odontologi studieåret 2004-2005. Opptak til odontologistudiet skal følge opptaksbestemmelsene gitt av Utdannings- og forskningsdepartementet i Rundskriv F-033-02 Ny forskrift om opptakskrav til grunnutdanningar ved universitet og høgskoler og Rundskriv F-53-01 Forskrift om rangering av søkere til grunnutdanninger ved universitet og høgskoler. Det vil si at rangeringsreglene og opptakskravene blir identiske med tilsvarende regler ved Universitetet i Oslo og Universitetet i Bergen. 

Universitetet i Tromsø har i tillegg søkt Utdannings- og forskningsdepartementet om en egen kvote for søkere med nordnorsk tilhørighet og en kvote for samiske søkere. Kvoten for nordnorske søkere skal utgjøre 60 % av studieplassene. Kvoten for samiske søkere skal være på inntil to studieplasser. Kravene som stilles til søkere som skal konkurrere innenfor disse kvotene er fastsatt av universitetsstyret i Forskrift om opptak til studier ved Universitetet i Tromsø, § 18 Tilknytning til landsdelen og § 19 Samisk tilhørighet. Det er pr. i dag ikke kommet svar på denne søknaden.

Det er planlagt å ta opp studenter en gang i året. Studietilbudet vil bli lyst ut gjennom Samordna opptak (SO). I forslag til statsbudsjett for 2004 er det lagt inn midler til opptak av 10 studenter høsten 2004. Opptaksrammen er planlagt utvidet gradvis med et opptak av 20 studenter i 2005, 30 studenter i 2006 og 40 studenter i 2007. Studiet er dimensjonert for 40 studenter pr. år. Når studiet er full utbygd vil det til sammen være 200 studenter på studiet.

Rammeplan for mastergradsstudiet i odontologi – faglig innhold og organisering
Mastergradsstudiet i odontologi vil være et 5-årig studium som tilsvarer 300 studiepoeng. Godkjent studium gir rett til autorisasjon som tannlege i Norge og innen EU-området etter søknad til landets helsemyndigheter. Internasjonal utveksling vil bli prioritert, både på studentnivå og blant de vitenskapelige ansatte. 

Faglig innhold 

Det medisinske fakultet foreslår en inndeling av odontologistudiet i følgende hoveddeler:

· Basalfag inkludert kjemi, biokjemi, cellebiologi, histologi, embryologi og fysiologi; disse fagene bør ha et økologisk perspektiv.

· Samfunns- og adferdsrelaterte fag inkludert psykologi, sosiologi og etikk, pedagogikk, kommunikasjon, individ og samfunn og vitenskapelig metode. Disse fagområdene legges inn under samfunnsodontologi som ansvarlig fagenhet.

· Parakliniske fag inkludert patologi, mikrobiologi, immunologi, farmakologi, toksikologi og biomaterialer.

· Kliniske fag og klinisk odontologi inkludert førstehjelp, generell medisin og diagnostikk med journalføring og behandlingsplanlegging og radiologi, samt de tradisjonelle disiplinene inkludert gerodontologi og rettsodontologi. Biologisk, atferds-basert og medisinsk kunnskap anvendes aktivt.


Praksisundervisning 

Praksisundervisning er en sentral del av odontologistudiet. Ferdighetstrening i alle kliniske fag og instruksjon av forskjellige typer behandling på pasient, samt undervisning på modeller vil foregå på universitetsklinikken, som vil være lokalisert på universitetsområdet. Studentene vil også ha en betydelig del av sin praksis innenfor den offentlige tannhelsetjenesten.

Integrering og samarbeid med profesjonsstudiet i medisin 
De to første studieårene skal integreres med profesjonsstudiet i medisin. Det første studieåret  brukes til ex.phil. og til innføring i biologiske og basale biomedisinske temaer, mens det andre året i hovedsak vil inneholde parakliniske fag. 

Første semester er felles med profesjonsstudiet i medisin og starter med en introduksjonsuke hvor det blir arrangert et bibliotek-kurs, undervist i medisinske ord og uttrykk, samt IKT-og PC-opplæring. Studentene skal kunne beherske innhenting av informasjon fra bøker, tidsskrifter, digitale medier og databaser. Semesteret inneholder ex.phil., kjemi, biokjemi, samfunnsodontologi (med atferdsfag og etikk), ekstern klinikk og førstehjelpskurs. I tillegg er det ønskelig med introduksjon av praktisk/odontologisk arbeid på modeller og ekstraherte tenner. Ekstern klinikk i dette semesteret betyr utplassering i klinikker (offentlige og private) i Tromsø og omegn for å observere arbeid i en klinikk blant annet samhandling og  kommunikasjon mellom tannlege/pasient og de forskjellige yrkesgrupper man finner i en tannlegepraksis. 

Masteroppgave 

Studentene på masterprogrammet i odontologi skal skrive en masteroppgave tilsvarende 20 studiepoeng. Målet med masteroppgaven er å gi studentene en mulighet til fordypning i et fag, oppøve evnen til å søke informasjon om et tema, kritisk litteraturlesning og dessuten gi studentene øvelse i å formidle kunnskap muntlig, skriftlig og innledende forskningserfaring.

Studentene skal også bli fortrolige med begrepet forskningsbasert kunnskap, kjenne prinsippene for vitenskapelig arbeid samt kjenne til vitenskapelige metoder og deres anvendelse innenfor odontologi og medisin.

Evaluering og eksamen

 Kvalitetsreformen legger opp til større grad av oppfølging av den enkelte student. Studentene skal blant annet få hyppige tilbakemeldinger på sine prestasjoner gjennom semesteret. Videre legges det opp til større bruk av alternative evalueringsformer og mindre bruk av store slutteksamener. Evaluering skal innarbeides som del av et pedagogisk hele og ikke utelukkende som en kontrollfunksjon. Aktuelle evalueringsmetoder er skriftlige-, muntlige-,  praktiske-, gruppe- og individuelle eksamener. Evalueringsformene velges etter fagenes egenart og bør ikke få en for stor plass i studiet. Eksamensavviklingen, eksamensformene, sensur og hjemles i Forskrift for eksamener ved Universitetet i Tromsø. 
Universitetsdirektørens kommentarer og anbefalinger

Universitetet i Tromsø kan tildele mastergrad av 300 studiepoengs omfang (5 år), j.fr. Forskrift om grader og yrkesutdanninger, beskyttet tittel og normert studietid ved universitetet og høgskoler § 4. Dette betyr at Universitetet i Tromsø har rett til å tildele mastergrad i odontologi uten ytterligere godkjenning fra Utdannings- og forskningsdepartementet. Videre vedtar universitetsstyret selv oppretting og nedlegging av studieprogram, jfr. Forskrift for studier ved Universitetet i Tromsø § 4 a, andre ledd. 

Selv om utredningen er meget omfattende og informativ, mangler den en del opplysninger som skal inngå i en studieplan. Universitetsdirektøren ber om at Det medisinske fakultet innen 1. mai 2004 utarbeider en studieplan som er i tråd med Forskrift for studier ved Universitetet i Tromsø § 5. Dette betyr at fakultetet innen denne fristen må ha fastsatt hvilke emner som skal inngå i studiet og ha en fullstendig emnebeskrivelse av disse. Emnene må være lagt inn i Felles studentsystem innen samme frist.

Eksamensavviklingen, eksamensformene, sensur og hjemles i Forskrift for eksamener ved Universitetet i Tromsø.

I studieforskriftens § 8 tredje ledd heter det at i et mastergradsprogram av 300 studiepoengs omfang skal det normalt inngå et førstesemesterstudium som skal bestå av examen philosophicum (ex.phil.), examen facultatum (ex.fac.) og et fagemne som til sammen skal utgjøre 30 studiepoeng eller ett semesters studium. I stedet for examen facultatum kan det inngå fagemner med et samlet omfang på 20 studiepoeng. Videre heter det at det skal gis undervisning og veiledning i informasjonskompetanse. Universitetsdirektøren registrerer at rammeplanen ikke inneholder forslag om ex.fac., men det går fram av rammeplanen at førstesemesteret vil inneholde de elementene som det stilles krav om i studieforskriften. 

Tidligere måtte universitetet innhente høringsuttalelser fra relevante institusjoner, blant annet lærersteder som tilbød samme fag eller studium. Dette er ikke lenger et krav, men det er naturlig at man innhenter uttalelser/kommentarer fra institusjoner med tilsvarende studietilbud. Det medisinske fakultetet har i arbeidet med den foreliggende rammeplanen for odontologistudiet vurdert studieplanene for odontologi ved Universitetet i Oslo, Universitetet i Bergen og Universitetet i Malmø. I tillegg har fakultetet vært i dialog med andre odontologiske læresteder i Norden under utarbeidelse av den foreliggende rammeplanen. 

Universitetsdirektøren har i brev av 19.06.03 og notat av 6.10.03 til Det medisinske fakultet gjort rede for budsjettrammen for mastergradsstudiet i odontologi. Universitetsdirektøren ber om at Det medisinske fakultetet planlegger igangsettingen av studiet innenfor disse rammene.

Opprettelse av nytt et institutt ved Det medisinske fakultet fastsettes av universitetsstyret selv, jfr. Kap 2 § 4 , punkt 4 i lov om universitetet og høgskoler. Dette betyr at styret vil få seg forelagt en sak om intern organisering på et senere tidspunkt.

Forslag til vedtak:

1. Universitetsstyret takker studieplankomiteen for utredningen Programplan for studieprogrammet til mastergrad i odontologi 
2. Universitetsstyret ber Det medisinske fakultet om å utarbeide en fullstendig studieplan med komplette emnebeskrivelser for mastergradsstudiet i odontologi innen 1. mai 2004.

3. Studiet skal realiseres innenfor de økonomiske rammene som er beskrevet i brev datert 19.06.03 og notat datert 6.10.03 fra universitetsdirektøren. 

4. Mastergradsstudiet i odontologi lyses ut gjennom Samordna opptak (SO) studieåret 2004-2005 med opptaksramme på 10 studenter.


Tromsø, 29.10.2003

	Arne Benjaminsen
	

	universitetsdirektør
	

	
	Ingrid Bergslid Salvesen

	
	studiedirektør


Saksbehandler: Rigmor Bjørkli, nestleder i Studieavdelinga

2. Brev av 19.06.03 fra universitetsdirektøren til Det medisinske fakultet


3.   Notat til Det medisinske fakultet datert 6.10.03 fra universitetsdirektøren 


4.  Brev datert 11.02.03 fra Universitetet i Tromsø til Utdannings- og forskningsdepartementet med vedlegg

